钦定古今图书集成/历象汇编/岁功典/第105卷 > 《诗经》 > 十月之交章
## 钦定古今图书集成/历象汇编/岁功典/第105卷 > 《诗经》 > 十月之交章

十月之交，朔日辛卯。

〈朱注〉“十月。”以夏正言之，建亥之月也。“交，日月交会”，谓晦朔之间也。历法，周天三百六十五度四分度之一，左旋于地一昼一夜则其行一周而又过一度。日月皆右行于天，一昼一夜则日行一度，月行十三度十九分度之七，故日一岁而一周天，月二十九日有奇而一周天，又逐及于日而与之会。方会则月光都尽而为“晦。”既会则月光复苏而为“朔。”朔后晦前各十五日。日月相对，则光正满而为“望。”〈大全〉安成刘氏曰：彭鲁叔曰：“月行与日对，相去百八十二度六十二分有奇，分天之中谓之望。望正十五日，其常也。或进在十四日，或退在十六日，其变也。望之无定日者，由合朔之日时有蚤暮也。然凡望时必各在其月朔后晦前之十五日也。”